Informácia o situácii v PPS Detva Holding, a.s.

Plnenie uznesenia vlády SR č.1100/2000

V snahe riešiť ukončenie reštrukturalizácie strojárskeho priemyslu a odstránenia vzájomných vlastníckych väzieb v rámci skupiny DMD prijala vláda  SR uznesenie č.1100/2000, ktorým  bol schválený návrh na privatizáciu majetkových účastí štátu v strojárskych podnikoch a na reštrukturalizáciu DMD holding, a.s. Trenčín.

V bode C.1. bolo uložené ministrovi hospodárstva v spolupráci s prezidentom prezídia Fondu národného majetku SR zabezpečiť reštrukturalizáciu skupiny spoločností DMD holding, a.s. Trenčín v termíne do 28.2.2001. K splneniu predmetnej úlohy sa dňa 1.2.2001 na návrh akcionára MH SR konalo Mimoriadne valné zhromaždenie spoločnosti DMD holding, a.s. Trenčín, ktoré schválilo návrh na reštrukturalizáciu spoločnosti.

Termíny reštrukturalizácie  stanovené valným zhromaždením  nekorešpondovali s reálnymi termínmi príslušných konaní na jednotlivých úradoch. Minister hospodárstva požiadal o zmenu termínu splnenia úlohy do 30.6.2001, ktorú  predseda vlády akceptoval. K problematike reštrukturalizácie DMD holding sa uskutočnilo z podnetu ministra hospodárstva celý rad rokovaní za účasti zástupcov MH SR, FNM SR, DMD FIN a DMD holding, avšak proces reštrukturalizácie napriek úsiliu, ktoré MH SR vynaložilo výrazne nepokročil. Dôvodom boli obštrukcie členov predstavenstva DMD FIN, a.s. Trenčín. Na túto skutočnosť upozornila aj riadiaca skupina vytvorená rozhodnutím ministra hospodárstva už 23.6.2001.

V bodoch C.2 a C.3 uznesenia vlády č. 1100/2000 bolo uložené ministrovi hospodárstva predložiť MSPNM SR privatizačné projekty majetkovej účasti štátu v DMD holding, a.s. Trenčín, ZTS Dubnica plus, a.s., ZVS Dubnica, a.s., Konštrukta Industry, a.s. Trenčín, Konštrukta Defence, a.s. Trenčín a DMD Invest, a.s. Trenčín. Tieto úlohy boli v plnom rozsahu a v termíne podľa uzn. vlády splnené. MSPNM SR vydalo rozhodnutia o privatizácii majetkovej účasti štátu v uvedených spoločnostiach, na základe ktorých FNM SR požiadal o prevod akcií z MH SR. Minister hospodárstva vydal rozhodnutia o prechode akcií na FNM SR s výnimkou prevodu akcií samotného DMD holding, a.s. Trenčín. Napriek takémuto stanovisku boli na FNM SR prevedené aj akcie DMD holding, a.s. Trenčín.

Minister hospodárstva listom z 15.8.2001 požiadal prezidenta Prezídia FNM SR uskutočniť prevod majetkovej účasti štátu na podnikaní DMD holding, a.s. Trenčín až po ukončení reštrukturalizácie skupiny spoločnosti DMD holding, a.s. Trenčín. Prezident Prezídia FNM SR požiadavku neakceptoval a svojim listom zo dňa 11.1.2002 oznámil ministrovi hospodárstva SR, že po vyriešení legislatívnych a technických problémov ( v liste nedefinovaných) bol uskutočnený prechod akcie DMD holding, a.s. Trenčín na účet FNM SR vedený v Stredisku cenných papierov SR, a.s.. Registrácia prechodu akcií bola vykonaná Strediskom cenných papierov SR, a.s. dňa 22.11.2001. V liste sa ďalej uvádza, že  FNM SR tak splnil povinnosť uloženú mu v procese privatizácie zákonom č. 92/1991 Zb. o podmienkach prevodu majetku štátu na iné osoby.  

Zložitosť vzájomných právnych väzieb medzi jednotlivými spoločnosťami v rámci skupiny DMD a samotným DMD holdingom komplikované nielen rôznymi výkladmi v právnej, finančnej oblasti ale i názorovými nezhodami na cieľovú podobu transformácie sa premietla do časového sklzu, ktorý MH SR v etape predkladania materiálu na rokovanie vlády v decembri 2000 nebolo schopné odhadnúť. 

Spoločnosť DMD FIN, a.s., ktorá je 100% - tným majiteľom PPS Detva Holding, a.s.  má kapitálové účasti vo viac ako 28 spoločnostiach v rozsahu od 2,7% až po 100% a k 31.10.2001 jej finančné investície dosiahli 653 654 tis. Sk, pri hmotnom investičnom majetku v objeme 134 054 mil. Sk, pričom trvalo prebieha proces jeho posilovania. Významné je jej postavenie v ovládaní výroby špeciálnej techniky v lokalite Martin,  Dubnica a Detva. Uvedená spoločnosť ako “produkt” vzájomne previazaných vlastníckych väzieb v rámci skupiny DMD je dnes fakticky v súkromných rukách a vôbec sa nepodieľa na riešení problémov PPS Detva Holding, a.s.

V priebehu ročného úsilia MH SR  splniť uznesenie vlády SR 1100/2000 sa jednoznačne ukázalo, že cez tzv. personálne ovládanie spoločnosti DMD FIN, a.s. Trenčín nie je schopný štát zabezpečiť splnenie vyššie citované uznesenie, osobitne bod C.1, kde ovládnutie spoločnosti DMD FIN, a.s. je nevyhnutnou podmienkou jeho splnenia. 

Prevodom akcií DMD holding, a.s. Trenčín z Ministerstva hospodárstva SR na Fond národného majetku stratil rezort reálny vplyv na proces ďalšej transformácie DMD holding, a.s. v zmysle úlohy C.1 uznesenia vlády SR č. 1100/2000. 

 V bode C.5  uznesenia 1100/2000 vláda uložila ministrovi hospodárstva a ministrovi práce, sociálnych vecí a rodiny “v spolupráci s DMD holding a.s. Trenčín, Fondom národného majetku a orgánmi OZ KOVO spracovať analýzu možných sociálnych dopadov reštrukturalizácie a uplatnenia zákona o konkurze a vyrovnaní na zamestnanosť v jednotlivých regiónoch vrátane návrhov potrebných opatrení.

Pre zabezpečenie uvedenej úlohy sa uskutočnila 11.1.2001 na MH SR porada zainteresovaných, kde sa dohodlo vytvorenie troch pracovných skupín tvorených zástupcami MH SR, MPSVaR SR, OZ KOVO a DMD holding, a.s. Trenčín, ktoré  analyzovali dopady možných konkurzov a reštrukturalizácie v regiónoch:
•	“Detviansky”, 
•	“Martinský”
•	“Dubnický”. 

Na základe spoločnej osnovy vypracovanej MH SR a DMD holding boli zvolané rokovania jednotlivých pracovných skupín, ktoré sa uskutočnili v dňoch 1. a 2. februára 2000 v sídlach jednotlivých regiónov. Na rokovanie pracovných skupín boli prizvaní okrem vedenia jednotlivých spoločností, zástupcovia miestne príslušného Úradu práce ako aj zástupcovia podnikových organizácii OZ KOVO. Z rokovania vyplynula okrem akceptovania štruktúry predkladaných podkladov tak ako ich navrhlo MH SR a DMD holding, i dohoda o spracovaní spoločných podkladov za každú dotknutú spoločnosť vedením spoločností a zástupcami OZ KOVO. Súčasné bol dohodnutý časový harmonogram a spôsob prerokovania spracovaných podkladov za jednotlivé regióny.

Spracovaná analýza za spoločnosť PPS Detva holding, a.s. ukázala, že spoločnosť je finančne podkapitalizovaná a zdrojový deficit sa prejavuje vo vzniku záväzkov po lehote splatnosti a v nezabezpečení predpokladaných zámerov vo výrobe a predaji odbytovo krytej produkcie, čo sa následne prejavuje neplnením záväzkov hlavne voči verejným fondom. Vzhľadom na problémové získavanie úverových zdrojov na odbytovo krytú výrobu, čo ovplyvňovala aj prebiehajúca reštrukturalizácia bankovej sféry, spoločnosť mohla využívať len obmedzené vlastné zdroje. Uvedený stav urýchľoval proces možného vstupu spoločnosti do konkurzu. 

Dopad z uplatnenia zákona o konkurze a vyrovnaní bol prezentovaný vedením spoločne so zástupcami OZ KOVO ako v prvom rade strata dôveryhodnosti spoločnosti a s tým spojeného odstúpenia existujúcich  obchodných partnerov v súlade s obsahom  uzatvorených zmlúv. Dramatické  to bolo hlavne u kooperácií, ktoré vo výhľade ďalších rokov mali mať vzrastajúci trend. Výpadok tejto produkcie neumožní podľa vedenia  akciovej spoločnosti jej ďalšie fungovanie aj za využitia príslušných ustanovení zákona o konkurze a vyrovnaní.

V materiále sa ďalej uvádza, že výpadok výroby  realizovanej v rámci kooperácií nie je spoločnosť schopná ekonomicky prežiť a znamená to stratu  zamestnania pre cca 1600 pracovníkov s vážnym dopadom na región. Vstup do konkurzu bude mať za následok odstavenie dodávok energií, čo sa dotkne i samostatných výrobných a obslužných spoločnosti v rámci areálu, ktoré budú musieť ukončiť podnikateľskú činnosť, hoci sú ekonomicky prosperujúce.

Vzhľadom na absenciu poznatkov z fungovania novelizovaného zákona o konkurze a vyrovnaní a doterajšiu prax konkurzov, kde rozhodujúca časť ich smerovania, t.j. znovuoživenie sa v podmienkach Slovenska presadzuje veľmi postupne, sú  reálne  predpoklady manažmentu, že rozpracované vstupy zahraničných partnerov sa nezrealizujú, resp. budú odložené do vyjasnenia situácie v rámci konkurzu. Je nutné konštatovať, že bez KNOW-HOW týchto partnerov, hlavne v obchodnej a finančnej oblasti, bude oživenie činnosti týchto subjektov problematické.

Správa spracovaná za jednotlivé regióny bola  po prerokovaní vo vedení ministerstva hospodárstva v marci 2001 a nad rámec uznesenia vlády SR č.1100/2000  predložená rezortu práce a sociálnych veci k ďalšiemu využitiu.

Ekonomická situácia všetkých hodnotených spoločností mala celý rad spoločných znakov, z ktorých bolo prioritné:
-	podkapitalizovanie, 
-	 rast záväzkov voči verejným fondom, bankám a rozhodujúcim veriteľom
tak v oblasti dodávok materiálov a komponentov, ako i voči dodávateľom energií. Z tejto ekonomickej situácie vyplývali veľmi vážne hrozby okrem exekučných konaní i hrozby samotných konkurzov.

Tak, ako bolo v informácii, uvedené sociálne dopady z uplatnenia konkurzov sú veľmi reálne a je ich možné orientačne uviesť za jednotlivé regióny nasledovne:

►	v detvianskom regióne v rozsahu 1600 pracovníkov,
►	v martinskom regióne v rozsahu  1370 pracovníkov,
►	v dubnickom regióne v rozsahu 3497 pracovníkov,

pričom je potrebné zdôrazniť, že reštrukturalizácia DMD Holding, a.s. Trenčín tak, ako ho schválila Vláda SR má riešiť iba zmenu vlastníckych vzťahov a organizačnej štruktúry DMD a nemá žiadny dopad na hospodárenie jednotlivých akciových spoločností, vrátane vývoja  smerujúceho k vyhláseniu konkurzov na dotknuté akciové spoločnosti.

	Reálna ekonomická situácia viacerých strojárskych spoločností je veľmi vážna a riziko konkurzu je veľmi aktuálne. Dokumentuje to i skutočnosť, že v období, ktoré nasledovalo po spracovaní uvedenej analýzy bol vyhlásený konkurz  na  ZŤS Martinské strojárne, a.s.   Martin.

Správa konštatovala, že základný predpoklad ekonomického prežitia v jednotlivých regiónoch je mobilizácia ľudského potencionálu v samotných regiónoch, posúdenie možností zásadnej zmeny profilácie samotného priemyslu s využitím podporných programov EU.

Situácia v spoločnosti PPS Detva Holding, a.s.

Predpoklady, tak ako boli definované v analýzach spracovaných z úrovne rezortov hospodárstva a práce a sociálnych vecí v úzkej súčinnosti s vedením akciových spoločností a odbormi sa naplno v negatívnom zmysle prejavili, okrem už spomenutej spoločnosti ZŤS Turčianske strojárne, a.s. Martin v konkurze i v PPS Detva Holding, a.s. Detva.

Spoločnosť PPS Detva Holding, a.s. Detva vznikla 8.9.1997 so základným imaním 
1 419 137 tis. Sk, 100%, vlastníkom akcií je DMD FIN, a.s. Trenčín.

Stopercentným akcionárom spoločnosti PPS Detva Holding je, ako už bolo uvedené, DMD FIN, a.s. Trenčín. Ide o spoločnosť , ktorá  nie je a ani nebola pod akcionárskou kontrolou   ministerstva hospodárstva  a ani DMD holding, v ktorom až do novembra roku 2001 bolo Ministerstvo hospodárstva SR 21,63%-ným akcionárom .
 
PPS Detva bola v minulosti vybudovaná ako zbrojovka, keď   dve tretiny jej výrobnej náplne tvorila výroba špeciálnej techniky (obrnené vozidlá) a zvyšok civilná výroba - najmä  stavebné  a cestné stroje. V dôsledku spoločenských zmien podnik stratil, prakticky zo dňa na deň,  viac ako 60 % výrobného programu, bez adekvátnej okamžitej náhrady. Aj keď v rokoch 1993 - 1994 bol podnik oddĺžený o viac ako 1,2 mld. Sk a v nasledujúcom roku  získal 1 miliardu Sk finančných zdrojov (úvery a finančné výpomoci od obchodných partnerov),  nepodarilo sa zabezpečiť využitie výrobných schopností v predchádzajúcom rozsahu. 

V nasledovnej tabuľke je uvedený vývoj ekonomických parametrov za PPS Detva Holding a.s. v rokoch 1998 až 2001, kde úroveň hospodárskeho výsledku je v hlavnej miere negatívne ovplyvnená zúčtovaním penálov od sociálnej poisťovne, zdravotných poisťovní a NÚP, ako aj vytváraním opravných položiek a zákonných rezerv.

Ukazovateľ | Merná jednotka | PPS Detva Holding a.s.
| | 1998 | 1999 | 2000 | 2001
Výnosy | tis. Sk | 1 145 896 | 1 029 876 | 1 257 064 | 1 152 193
Tržby | tis. Sk | 1 077 142 | 980 116 | 1 119 376 | 979 904
Pridaná hodnota | tis. Sk | 149 961 | 216 405 | 292 295 | 274 199
Zisk (strata) celkom | tis. Sk | -28 604 | -405 411 | -183 808 | -313 799
Predaj | tis. Sk | 1 021 138 | 983 047 | 1 103 334 | 997 470
- z toho vývoz | tis. Sk | 859 552 | 678 128 | 731 763 | 860 500
Podiel vývozu na predaji | % | 84,18% | 68,98% | 66,32% | 76,84%
PP z výnosov (priem. mes.                                                                                                               na 1 prac.) | Sk | 45 299 | 42 529 | 64 346 | 66 310
Zamestnanci                                                                                                                                              (prepočítané osoby) | osoby | 2 108 | 2 018 | 1 628 | 1 450
Pohľadávky | tis. Sk | 306 695 | 145 557 | 182 566 | 109 110
Záväzky | tis. Sk | 220 903 | 325 149 | 465 669 | 651 326

                         
                                        DOPLŇUJÚCE UKAZOVATELE 
| | | 1998 | 1999 | 2000 | 2001    opt. ukazovateľ
Likvidita celková | | | 4,61 | 2,02 | 1,44 | 0,87              1,5 - 2,5
Podiel cudzích zdrojov | | | 0,24 | 0,34 | 0,4 | 0,59    nepresiahne 0,60
Podiel úverov | | | 0,11 | 0,12 | 0,09 | 0,1     nepresiahne 0,50
Využitie aktív | | | 0,72 | 0,63 | 0,74 | 0,66
Podiel pridanej hodnoty na výrobe | | | 0,14 | 0,27 | 0,28 | 0,27

Súčasná situácia spoločnosti má svoje korene v minulosti. I keď sa uskutočnil reštrukturalizačný krok vytvorením spoločnosti PPS Detva Holding a.s., ale doteraz sa nepodarilo dotiahnuť ozdravovací proces do konca. Hlavný dôvod je ten, že aj po reštrukturalizácii ostali majetkové záťaže zo starých úverov, čím má spoločnosť zviazané ruky v pokračovaní ďalšej majetkovej profilácie. Okrem toho majetkové ťarchy minulosti v hlavnej miere ovplyvnili možnosti získania úverových zdrojov, pretože bolo veľmi obmedzené majetkové ručenie. Vzniknutá nová spoločnosť potrebovala rozbehový kapitál, ktorý by bol naštartoval výkonové a ekonomické parametre. Za tohoto majetkového portfólia sa spoločnosti nepodarilo získať potrebný cudzí kapitál, čím bola spoločnosť nútená financovať prevádzku a plniť si záväzkové povinnosti len z obmedzených vlastných zdrojov. Vedenie spoločnosti realizovalo celý rad krokov na zmobilizovanie akumulácie vlastných zdrojov do ekonomiky, ale tieto  dokázali prefinancovať len nutné finančné potreby v podobe jednoduchej reprodukcie.
Podnikanie v nových podmienkach vzhľadom na potreby zákazníkov si paralelne vyžadovalo investovanie do nových výrobkov a ich inovačné pokračovanie, čo znamenalo viazanosť peňažných prostriedkov na úlohy technického rozvoja v hodnote 50,0 mil. Sk. Z dôvodu deficitu zdrojov nedošlo k žiadnemu investovaniu do technológií.
Za takýchto podmienok pri veľkej podkapitalizácii je podnikanie z hľadiska dlhodobejších tendencií nemožné a zákonite sa to musí odzrkadliť v ekonomickej úrovni a finančnej nestabilite spoločnosti. 
V roku 2001 sa spoločnosť musela vyrovnať s  výpadkami a  zníženiami kooperačných požiadaviek, ktoré vplyvom recesného vývoja v poslednom období vo svetových strojárskych firmách, znamenalo zníženie výroby o 60,0 mil. Sk. Značnou mierou  sa spoločnosť spoliehala na dodávky /kontrakt/ špeciálnej techniky pre  Indonéziu, ktorý zabezpečoval  DMD TRADE. Prvá etapa predstavovala hodnotu cca 1,0 mld. Sk. Tento obchod sa z politických dôvodov v krajine odberateľa zatiaľ nerealizuje. Finančný výpadok spôsobil problémy vo financovaní potrieb spoločnosti. Navyše začal tlak veriteľov v podobe exekúcií, formou obstavovania účtov a odkrajovania aj tak obmedzených peňažných zdrojov.
Dosahovanej výrobe sa prispôsobovala aj zamestnanosť spoločnosti.

Súčasný stav je taký, že je zabezpečený výrobný program na rok 2002 pre zamestnanosť cca 800 pracovníkov v PPS Detva Holding, a.s. a pre 350 zamestnancov jej dcérskych spoločností, ktoré sídlia v areáli Detva.  Realizácia týchto zákaziek je z dôvodu insolventnosti  ohrozená. Zmluvne je zabezpečená spolupráca:
-	s firmou CESAB na výrobu VZV a kooperáciu rámov do finálnych výrobkov v objeme 400,0 mil. Sk, čo zamestná cca 350 pracovníkov
-	na kooperačnú výrobu s firmami VOLVO, HANOMAG-KOMATSU, KUE, ZF Passau, KAROSA, OaK v celkovom objeme cca 300,0 mil. Sk a zamestnanosťou 450 pracovníkov.
Aj pri stálych finančných problémoch a nutnosti neustáleho presviedčania partnerov o spoľahlivosti PPS Detva Holding  aktivita TOP manažmentu viedla k zabezpečeniu novej výrobnej náplne, vysoko rozpracované sú kooperačné výroby so zahraničnými firmami: Mansarps Mekaniska /Švédsko/, Schaeff /Nemecko/, Nacco /Holandsko/, Fermec /Anglicko/, Neussou /Nemecko/, Jonck Heere /Belgicko/, Irisbus /Francúzsko/, VOLVO /Švédsko/ atď. Celkový objem predstavuje cca 400,0 mil. Sk. Definitívne uzatvorenie spolupráce je však podmienené potrebou peňažných prostriedkov na plynulý rozbeh výroby a potvrdením stability firmy. Realizácia týchto zákaziek, ale aj ďalšieho zabehnutého programu bude závisieť od jej prefinancovania. Ak sa v  tejto oblasti nič pozitívne neudeje, bude nutnosť ukončiť takto získané výrobné zákazky. 
Pretrvávanie tejto situácie má za následok dosahovanie neustále nižšej produkcie a tým rastu finančnej nedostatočnosti, ktorá sa prejavuje okrem nedostatku peňažných prostriedkov na bežnú činnosť aj neuhrádzaním záväzkov voči veriteľom.  Narastajú dlhy hlavne voči zdravotným poisťovniam, Sociálnej poisťovni, Národnému úradu práce.
  Aktuálny stav
Všeobecná zdravotná poisťovňa Zvolen vedie proti PPS Detva Holding 6 exekučných konaní na celkový objem pohľadávok 139,6 mil. Sk. Dňa 4.4.2002 sa konala druhá dražba hnuteľného majetku. Exekútor z dôvodu nevyjasnených majetkových vzťahov dražbu zrušil s tým, že stanoví nový termín.

Dnes už je zrejmé,  že nie PPS-ku, ale výrobné kapacity v Detve môže zachrániť iba konkurz. Pôvodné velké zbrojovky sa jednoducho zachrániť nedajú. Veď proti spoločnosti PPS Detva Holding  dnes vedie exekúcie  23 exekútorov. Je iróniou, že najaktívnejšie vystupujú a fabriku oberajú i o to málo peňazí, ktoré majú práve exekútori, zastupujúci  Národný úrad práce a Všeobecná zdravotná poisťovňa. Tieto svoje pohľadávky, i keď oprávnené, pritom ešte  rozdeľujú v menších objemoch na viacerých exekútorov. 

Skutočnosť, že 100% - tným majiteľom PPS Detva Holding, a.s. je privátna organizácia DMD FIN, a.s. Trenčín zásadne determinuje možnosti pomoci z úrovne štátu. Z poznania  skutkového stavu je možné definovať nasledovné kroky, ktoré by mali riešiť tak zachovanie výrobných schopností PPS Detva Holding, a.s. ako i odvrátenie sociálneho kolapsu regiónu Detva:

1/ V rámci zákonných možností urýchliť vyhlásenie konkurzu, čím by sa zamedzilo nekontrolované exekvovanie majetku.

2/ Na  ukľudnenie sociálnej klímy je nutné urýchlené vysporiadanie záväzkov voči zamestnancom v objeme 34,1 mil. Sk za január a február r. 2002.
Mzdy za marec resp. apríl vzhľadom na podaný návrh na konkurz by boli riešené cez správcu konkurznej podstaty a garančného fondu. 

3/ Získať finančného resp. strategického investora, ktorý by riešil odkúpenie firmy v konkurze.